
Selam alejkum!


Slučajno sam došao na stranicu i pročitao deset pitanja o sihirbazima i odgovorima na sve to… Odgovori mi se čine logičnim zato sam i odlučio da vam pošaljem poruku.


Sportista sam i u posljednje vrijeme imao sam mnogo problema s povredama, i moja karijera je krenula silaznim putem. Pričao sam s jednim prijateljem koji je u pravom smislu vjernik, savjetovao je da idemo kod jedne žene koja je kćerka jednog rahmetli šejha. Noć prije uzela je ime moje majke i klanjala istiharu, sutradan kad smo došli u kuću te žene, bila je prijatna atmosfera, prvo smo razgovarali o određenim stvarima, pa mi je učila na kocku, na konac, zatim mi je rekla da jedan dio konca stavim u novčanik, a drugi pod jastuk, rekla mi je da učim jednu suru sedam dana, to je kao uvod, a drugu suru četrdeset dana u toku sabah-namaza do izlaska sunca ili poslije izlaska sunca do dvanaest sati.


Brojke učenja sure su do 3000 puta, pa mi je salila stravu i rekla da pijem tu stravnu vodu 7 dana po 3 puta na dan isto, tako s kockom samo 40 dana. Malo sam skeptičan po pitanju svega, jer imao sam osjećaj da se gubim u prostoru. Pokušavam da saznam svašta o tome, jer isprepliće se više nelogičnih stvari, učim sure oko jedan sat dnevno, kako bi to moglo biti djelo sihirbaza…?


* 
* 
* 
* 
* 
* 
* 

 
Da li je nana sihirbaz?

Alejkumus-selam, dragi brate!


Čast Allahovim ajetima i surama, ali sve što si naveo su obične gluposti koje nažalost šire samouke nane. Ta nana je sumnjivog karaktera čim je tražila ime tvoje majke, zatim ti je, pretpostavljam, naučila “nešto” na crveni konac, a i njeno razlijevanje strave dovoljno govori o njoj, jer je razlijevanje strave paganski običaj.


Ti nemaš veze sa džinnima, jednostavno ti je naletio period u kojem te Allah iskušava, to je normalna pojava kod vjernika, da ih Allah s vremena na vrijeme iskušava. Na tebi je da se vratiš namazu (ako nisi), da Allahu doviš da popravi tvoje stanje, jer ako ti budeš zapostavio Allaha i odnos prema Njemu, tebi hiljadu strava i hiljadu konaca naučenih od nane neće pomoći.


Na pitanje odgovorio: Ebu Bilal – svršenik Medinskog fakulteta  

Preuzeto sa stranice <http://www.n-um.com>


